Document ID: 32006D0033

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 20ής Ιανουαρίου 2006 για τη σύσταση ομάδας εμπειρογνωμόνων υψηλού επιπέδου σχετικά με την κοινωνική ένταξη των εθνοτικών μειονοτήτων και την πλήρη συμμετοχή τους στην αγορά εργασίας (2006/33/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη τη συνθήκη για την ίδρυση της Ευρωπαϊκής Κοινότητας, Εκτιμώντας τα ακόλουθα: (1) Το άρθρο 13 της συνθήκης για την ίδρυση της Ευρωπαϊκής Κοινότητας εξουσιοδοτεί την Κοινότητα να λάβει κατάλληλη δράση για την καταπολέμηση των διακρίσεων λόγω φύλου, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού. (2) Σύμφωνα με την ανακοίνωση της Επιτροπής με τίτλο «Αποφυγή διακρίσεων και ίσες ευκαιρίες για όλους» (1) που εκδόθηκε την 1η Ιουνίου 2005, η οποία τονίζει την ανάγκη για την Ευρωπαϊκή Ένωση να αναπτύξει μια συνεκτική και αποτελεσματική προσέγγιση όσον αφορά την κοινωνική ένταξη των εθνοτικών μειονοτήτων και την πλήρη συμμετοχή τους στην αγορά εργασίας, η Επιτροπή επιθυμεί να αξιοποιήσει την εμπειρογνωμοσύνη των ειδικών οι οποίοι συνέρχονται στο πλαίσιο μιας συμβουλευτικής ομάδας. (3) Η ομάδα πρέπει να συμβάλει στην ανάπτυξη μιας συνεκτικής και αποτελεσματικής προσέγγισης ως προς την κοινωνική ένταξη των μειονεκτούντων εθνοτικών μειονοτήτων και την πλήρη συμμετοχή τους στην αγορά εργασίας. (4) Η ομάδα πρέπει να περιλαμβάνει εμπειρογνώμονες από την κοινωνία των πολιτών, τον κόσμο της έρευνας, των επιχειρήσεων, των εθνικών και τοπικών αρχών καθώς και των εθνοτικών μειονοτήτων και άλλων ενδιαφερομένων μερών. Η σύνθεσή του πρέπει να είναι ισορροπημένη, ιδίως σύμφωνα με τα ακόλουθα κριτήρια: χώρα καταγωγής, φύλο, εθνοτική προέλευση, τομέας δραστηριότητας και εμπειρογνωμοσύνης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η Επιτροπή, με την παρούσα απόφαση, συγκροτεί «υψηλού επιπέδου συμβουλευτική επιτροπή εμπειρογνωμόνων σχετικά με την κοινωνική ένταξη των εθνοτικών μειονοτήτων και την πλήρη συμμετοχή τους στην αγορά εργασίας», εφεξής αποκαλούμενη «η ομάδα». Άρθρο 2 Αποστολή Η αποστολή της ομάδας είναι: - να αναλύσει τον τρόπο με τον οποίο θα επιτευχθεί βελτίωση της κοινωνικής ένταξης των εθνοτικών μειονοτήτων και η πλήρης συμμετοχή τους στην αγορά εργασίας μέσα στην Ευρωπαϊκή Ένωση, - να υποβάλει πριν από το τέλος του «Ευρωπαϊκού έτους ίσων ευκαιριών για όλους - 2007» έκθεση που θα περιέχει συστάσεις σχετικά με τις πολιτικές που πρέπει να εφαρμοσθούν όσον αφορά το ζήτημα αυτό. Η ομάδα θα βασισθεί στην ορθή πρακτική στον εν λόγω τομέα και θα επικεντρωθεί ειδικότερα στα ακόλουθα ζητήματα: - στην κοινωνικοοικονομική κατάσταση των εθνοτικών μειονοτήτων στη σημερινή Ευρωπαϊκή Ένωση, - στις διαφορετικές συνθήκες και ανάγκες των ομάδων μειονοτήτων, συμπεριλαμβανομένων των πρόσφατων μεταναστών, των καθιερωμένων εθνοτικών μειονοτήτων, των εθνικών μειονοτήτων, των Γόμα και των απάτριδων, - στον αντίκτυπο των πολλαπλών διακρίσεων και στην επίδραση παραγόντων όπως η ηλικία, το φύλο, η αναπηρία και η θρησκεία καθώς και στον αντίκτυπο της γεωγραφικής απομόνωσης και του επιπέδου εκπαίδευσης, - στη συμβολή των πολιτικών και προγραμμάτων της Ευρωπαϊκής Ένωσης στην κοινωνική ένταξη των εθνοτικών μειονοτήτων και την πλήρη συμμετοχή τους στην αγορά εργασίας, - στον αντίκτυπο των μελλοντικών εξελίξεων, συμπεριλαμβανομένων των πιθανών νέων κυμάτων προσχωρήσεων στην Ευρωπαϊκή Ένωση (Ρουμανία, Βουλγαρία, Τουρκία, δυτικά Βαλκάνια). Ο πρόεδρος της ομάδας μπορεί να υποδείξει στην Ευρωπαϊκή Επιτροπή πότε θα ήταν σκόπιμο να ζητηθεί η γνώμη της ομάδας σχετικά με ένα συγκεκριμένο ζήτημα. Άρθρο 3 Σύνθεση - Διορισμός 1. Τα μέλη της ομάδας διορίζονται από την Ευρωπαϊκή Επιτροπή από ειδικούς με γνώση των τομέων που αναφέρονται στο άρθρο 2. 2. Η ομάδα περιλαμβάνει δέκα μέλη κατ’ ανώτατο όριο. 3. Ισχύουν τα εξής: - τα μέλη διορίζονται προσωπικά και καλούνται να συμβουλέψουν την Επιτροπή ανεξάρτητα από τυχόν εξωτερική επιρροή, - τα μέλη της ομάδας παραμένουν στη θέση τους έως την αντικατάστασή τους ή το τέλος της θητείας τους, - τα μέλη που δεν είναι πλέον σε θέση να συμβάλουν αποτελεσματικά στις εργασίες της ομάδας, που παραιτούνται ή δεν ανταποκρίνονται στους όρους της πρώτης ή της δεύτερης περίπτωσης του παρόντος άρθρου ή του άρθρου 287 της συνθήκης για την ίδρυση της Ευρωπαϊκής Κοινότητας, αντικαθίστανται για το υπόλοιπο της θητείας τους, - τα μέλη υπογράφουν κάθε χρόνο δήλωση με την οποία διευκρινίζεται ότι δεσμεύονται να δράσουν υπέρ του δημόσιου συμφέροντος καθώς και δήλωση που επιβεβαιώνει την απουσία κάθε συμφέροντος που ενδέχεται να επηρεάζει την ανεξαρτησία τους, - τα ονόματα των μελών δημοσιεύονται στο δικτυακό τόπο της ΓΔ Απασχόλησης, Κοινωνικών Θεμάτων και Ισότητας των Ευκαιριών και στην Επίσημη Εφημερίδα της Ευρωπαϊκής Ένωσης, σειρά C. Τα ονόματα των μελών συλλέγονται, υφίστανται επεξεργασία και δημοσιεύονται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (2) σχετικά με την προστασία και την επεξεργασία δεδομένων προσωπικού χαρακτήρα. Άρθρο 4 Λειτουργία 1. Η Επιτροπή διορίζει τον πρόεδρο της ομάδας. 2. Ο εκπρόσωπος της Επιτροπής μπορεί να ζητήσει από τους εμπειρογνώμονες ή παρατηρητές με ειδική εμπειρογνωμοσύνη σε κάποιο θέμα της ημερήσιας διάταξης να συμμετάσχουν στις εργασίες της ομάδας εφόσον κρίνεται κατάλληλο ή/και αναγκαίο. 3. Οι πληροφορίες που αποκτώνται στο πλαίσιο της συμμετοχής στις εργασίες της ομάδας δεν μπορούν να διαδοθούν όταν η Ευρωπαϊκή Επιτροπή δηλώνει ότι αυτό αφορά εμπιστευτικά θέματα. 4. Η ομάδα συνεδριάζει κατά κανόνα σε χώρο της Επιτροπής σύμφωνα με τις διαδικασίες και το χρονοδιάγραμμα που έχει ορίσει. Η Επιτροπή παρέχει τις υπηρεσίες γραμματείας της ομάδας. Στις συνεδριάσεις δύνανται να συμμετέχουν κοινοτικοί υπάλληλοι για τους οποίους οι εργασίες της ομάδας εργασίας παρουσιάζουν ενδιαφέρον. 5. Η ομάδα καταρτίζει τον εσωτερικό κανονισμό της με βάση τους πρώτους διαδικαστικούς κανόνες οι οποίοι θεσπίσθηκαν από την Επιτροπή (3). 6. Οι υπηρεσίες της Επιτροπής μπορούν να δημοσιεύουν στο διαδίκτυο, στην αυθεντική γλώσσα του εκάστοτε εγγράφου εργασίας, περιλήψεις, συμπεράσματα ή μερικά συμπεράσματα ή έγγραφα εργασίας της ομάδας. Άρθρο 5 Έξοδα συνεδριάσεων Η Επιτροπή επιστρέφει τα οδοιπορικά, και εφόσον ενδείκνυται, δαπάνες διαμονής για τα μέλη, εμπειρογνώμονες και παρατηρητές σε σύνδεση με τις δραστηριότητες της ομάδας σύμφωνα με τις ισχύουσες διατάξεις στην Επιτροπή. Τα μέλη δεν πληρώνονται για τα καθήκοντά τους. Τα έξοδα των συνεδριάσεων καλύπτονται εντός των ορίων που επιτρέπουν τα κονδύλια τα οποία έχει στη διάθεσή της η αρμόδια υπηρεσία βάσει της ετήσιας διαδικασίας κατανομής πόρων. Άρθρο 6 Έναρξη ισχύος Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Εφαρμόζεται έως τις 31 Δεκεμβρίου 2007. Η Επιτροπή αποφασίζει σχετικά με πιθανή παράταση πριν από την εν λόγω ημερομηνία. Βρυξέλλες, 20 Ιανουαρίου 2006.

Classification Labels:
12
139

Label Descriptions:
{"12": "Κοινωνική πολιτική", "139": "ΚΟΙΝΩΝΙΚΑ ΘΕΜΑΤΑ"}

EuroVoc IDs (Original): 5769
3908
1802
5640
2468
3487
2517
4276

EuroVoc IDs (Expanded): 5769
3908
1802
5640
2468
3487
2517
4276

Dataset Source: meu

Split: train